Is daar ŉ vergelyking tussen Super- en Curriebekerrugby?Die groot vraag wat in rugbykringe gevra word, is nie óf nie, maar hoé groot die gaping is wat daar tussen Superrugby en die Curriebekerreeks bestaan. Dit sal in ŉ mate beantwoord word wanneer die Cheetahs en die Bulls mekaar Saterdag in Bloemfontein in die Superreeks pak nadat hulle in verlede jaar se Curriebeker-eindstryd teen mekaar gespeel het. Die Vrystaatse Cheetahs was toe met 36-16 baas nadat hulle in 10 Curriebekerwedstryde onoorwonne was. Ja, dit was sonder die Springbokke, het die meeste van ons gesê. Was die reeks werklik só afgewater? Is die vaardigheidsvlakke van die jonger en onervare spelers soveel swakker en bly die ondeurpriembare verdedigingspatrone in die kleedkamer agter? Gewoonlik word daar in eindstryde nie gewaag nie en foute word tot ŉ minimum beperk. Ja, dis hoe daar voorheen gespeel is, skop, storm … nog hoër skop en storm en dan pale toe korrel. Maar die Cheetahs het nié die bloudruk gevolg nie en van die afskop af die bal lug gegee en die Bulls van hul voete af gehardloop. Daar is net 16 spelers (agt van elke span) wat verlede jaar in die twee opdrafspanne was, met ŉ hele paar op die plaasvervangersbanke. Maar dit sal nie veel van ’n verskil maak nie, want die Cheetahs sal weer hardlooprugby speel en die Bulls sal volg. ♦ Van al die plaaslike spanne het die Stormers verlede week op Nuweland teen die Bulls die meeste beïndruk toe hulle vyf drieë gedruk het. Verlede seisoen was dit net Robbie Fleck-praatjies voor en ná die tyd op mediakonferensies, nou lyk dit of die Stormers ook ŉ nuwe speelstyl omarm het. Hulle behoort, weer op Nuweland, teen die Jaguares voort bou en die grondslag vir ŉ suksesvolle seisoen te lê, hoewel daar nog ŉ hele paar steil bulte in Nieu-Seeland wag wat nog uitgeklim moet word. Maar hou maar dop hoeveel toeskouers daar sal wees; daar is niks lekkerder as ŉ wenspan nie ♦ Die Lions kom op Ellispark teen die omgesukkelde Waratahs te staan. Die besoekers dra dié wedstryd aan hul ontslape en gewese spanmaat Dan Vickerman op en hulle sal soos snare styf gespan wees. Die ‘Tahs, soos die meeste Australiese spanne, is nie een van die mees avontuurlustige en ondernemende spanne nie en hoewel die Lions nie van hul patroon sal afwyk nie, kan dit oorborrel in ŉ armdrukstryd. ♦ Die Sharks speel Saterdagoggend in Canberra teen die Brumbies. So vier, vyf jaar gelede sou die Brumbies die groot gunsteling gewees het, maar die Sharks kan dalk verras. ♦ En die Kings teen Sunwolves in Singapoer? Nou ja, tyd om die kole te gaan aansteek … Saterdag se bepalings – 06:15 Hurricanes vs Rebels 08:35 Highlanders vs Crusaders 10:45 Brumbies vs Sharks 12:55 Sunwolves vs Southern Kings 15:05 Lions vs Waratahs 17:15 Stormers vs Jaguares 19:30 Cheetahs vs Bulls